Slenkdalkoors dood steeds 'n raaisel | George Herald
Slenkdalkoors dood steeds 'n raaisel
Thursday, 20 May 2010, 07:28
Die siekte word gewoonlik deur muskiete aan skape, bokke en beeste oorgedra.
EDEN - Gesondheidsowerhede weet steeds nie hoe die 49-jarige man van Oudtshoorn wat dood is weens slenkdalkoors, dié gevreesde siekte opgedoen het nie.
Eden Distriksmunisipaliteit het egter vasgestel dat die man op 4 April in 'n plaaslike hospitaal opgeneem is en twee dae later op 6 April dood is. Die Wes-Kaapse Departement van Gesondheid het eers sowat twee weke ná sy dood die oorsaak bekend gemaak. Die man is tot op hede die enigste geval in die Suid-Kaap.
Volgens 'n verklaring uitgereik deur die distriksmunisipaliteit het die familie gesê die oorledene het geen vleis geëet of rou melk gedrink nie.
Hy was glo ook nie in aanraking met enige dierlike weefsel, bloed of liggaamsvloeistof van 'n dier voor sy siekte nie. Die gerugte dat die oorledene die siekte opgedoen het van 'rou ingewande wat op die plaaslike stortingsterrein gestort is', is ten sterkste deur die naasbestaandes ontken.
Eden se omgewingsgesondheidspraktisyns het met moniteringsaksies begin en het ook voorligting verskaf aan familielede, medewerkers en ander persone met wie die oorledene in aanraking was. Nie een van sy familielede of medewerkers het siek geraak nie.
Die algemene simptome van slenkdalkoors sluit in kouekoors, hoofpyne, lig-sensitiwiteit en swak sig, bloederige urine, donker stoelgang, rugpyn, stywe nek, hoofpyne, gewrigspyne, spierpyne en vomering. 'n Mens kan ook voel asof jy griep onder lede het.
Die inkubasieperiode by die mens is ongeveer twee tot ses dae.
Eden het bewusmakings- en opvoedingsaksies geloods om landbouverenigings, rooivleisabattoirs, kleinboere en ander belangegroepe bewus te maak van slenkdalkoors en die tekens wat met die siekte gepaard gaan.
Die siekte word gewoonlik deur muskiete aan skape, bokke en beeste oorgedra en veroorsaak grootskaalse aborsies onder dragtige diere.
Mense kan die siekte opdoen deur besmette rou en halfgaar vleis te eet of onvoldoende gepasteuriseerde melk te drink. Alle kontak met besmette vleis of met die fetusse van diere wat geaborteer het, moet vermy word.